b'\n_START_ARTICLE_\nBongi\n_START_PARAGRAPH_\nBobni bongo so tolkalni instrumenti in se ve\xc4\x8dinoma pojavljajo v paru (dva bobna).  _NEWLINE_Izvorno sta bobna bongo manj\xc5\xa1a, povezana med seboj z leseno palico, nanju pa igramo medtem, ko jih dr\xc5\xbeimo na kolenih. V jazzovskih ansamblih sta pogosto obe\xc5\xa1ena na stojalo, v bli\xc5\xbeini pa sta \xc5\xa1e dva ve\xc4\x8dja podolgovata bobna, konge, ki zvenita v ni\xc5\xbejem frekven\xc4\x8dnem spektru._NEWLINE_Na bonge igramo s prsti, nekateri skladatelji sodobne glasbe pa predpisujejo tudi igranje s palicami ali metlicami. Bobna sta razli\xc4\x8dnih velikosti; ve\xc4\x8dji je imenovan hembra (\xc5\xa1pansko: \xc5\xbeenska), manj\xc5\xa1i pa macho (mo\xc5\xa1ki). Sodobni bongi so lahko narejeni iz lesa, kovine ali sestavljenih materialov. Spadajo med bobne, ki po zvo\xc4\x8dnem obsegu zvenijo visoko.'